ועדת הכנסת, כנסת 25, פרוטוקול מספר 17, 2023-02-13 00:00

אופיר כץ: 	בוקר טוב, אני מתכבד לפתוח את ישיבת ועדת הכנסת

אופיר כץ:  היום יום שני, כ"ב בשבט התשפ"ג – 13 בפברואר

אופיר כץ:  אנחנו נתחיל עם הרביזיה על החלטת הוועדה בדבר תיקון תקנות הכנסת בנושא המועד לבחירת נציגי הכנסת בוועדות לבחירה או מינוי של נושאי משרה שיפוטית

אופיר כץ:  דחיתי את הרביזיה להיום מאחר והבטחתי לחברת הכנסת אפרת רייטן לנמק

אופיר כץ:  בקשה גברתי

אפרת רייטן: תודה רבה

אפרת רייטן:  בוקר טוב, אדוני יושב הראש

אפרת רייטן:  היה לי חשוב לבוא ולהשמיע את עמדתי כחברה בוועדה לבחירת שופטים, עדיין

אפרת רייטן:  אני מבינה את הבקשה לדחיית המועד של בחירה חדשה של החברים בוועדה לבחירת שופטים הואיל וברגעים אלה הקואליציה עושה את המאמצים לשנות את כל התפיסה סביב הוועדה לבחירת שופטים וסביב חוקים אחרים

משה סעדה: יחד עם הנשיא, בהסכמה בעזרת השם

אפרת רייטן: ההצעה כרגע דוחה בעוד שלושה חודשים את הבחירה של החברים לוועדה לבחירת שופטים, היא בעצם משאירה בתוקף את הרכב הוועדה הנוכחי

אפרת רייטן:  אני עדיין חברה בוועדה, וגם שמחה רוטמן חבר בוועדה

אפרת רייטן:  מדובר בכלי ריק, כי אתם לא מוכנים לתת לוועדה הזאת להמשיך לפעול, לרבות ועדות המשנה שלה

אפרת רייטן:  יש שתי ועדות משנה לוועדה לבחירת שופטים, כשכל ועדה כזאת מורכבת מנציג הכנסת, מנציג בית המשפט ומנציג לשכת עורכי הדין

אפרת רייטן:  אנחנו הבאפר הראשוני, אנחנו הקולטים של אותם מועמדים מבחוץ שמציגים את המועמדות שלהם לשפיטה, אנחנו הסנן הראשון

אפרת רייטן:  אנחנו בוועדת המשנה לא העברנו את השלב הראשון של אותה מועמדת שקשורה בפרשת אבי חימי

אפרת רייטן:  יושב ראש ועדת החוקה, עוד לפני שהפך להיות חלק מהקואליציה, פנה כדי שוועדות המשנה ימשיכו לפעול גם בתקופה הזאת, כי יש שם מועמדים שהגישו את הטפסים שלהם ב-2018 שעדין לא הגענו אליהם

אפרת רייטן:  בגלל אי היציבות הפוליטית וכל הבחירות שהיו אי אפשר היה לכנס את הוועדות

אפרת רייטן:  אנחנו במשך שנה וחצי קיימנו כל שבוע, לדעתי, ישיבה מאוד-מאוד ארוכה, ישיבה של שעות, שבה ניסינו לצמצם את הפער הזה, את הפקק של המועמדים

אפרת רייטן:  כל אחת מהוועדות ראיינה כ-150 שופטים, מועמדים, כדי לזרז, כדי לתת לאותם אנשים שהגישו כבר כל כך מזמן

אפרת רייטן:  דמיינו בינתיים מה קרה להם בחיים - התקדמו, התפטרו

אפרת רייטן:  בטח החיים שלהם השתנו בשלוש-ארבע השנים האחרונות

אפרת רייטן:  בגלל אי יציבות פוליטית "תקענו" אותם מלהגשים את חלומם ולהתקדם הלאה

אפרת רייטן:       אני חושבת שצריכה לצאת מכאן איזו שהיא קריאה ברורה, כשגם בכך, למיטב הבנתי, תומך יושב ראש ועדת החוקה

אפרת רייטן:  פניתי במכתב לשר המשפטים בעניין הזה, במיוחד אחרי שראיתי באותו יום שפניתי שהוא מתייחס לוועדה הקיימת כוועדה פסולה

אפרת רייטן:  הוא השתמש במילה "פסולה"

אפרת רייטן:  אני לא מכירה בחוק או בתקנון איזו שהיא החלטה ביחס לזה שפסלו או לא פסלו את הרכב הוועדה הנוכחי

אפרת רייטן:  אני חושבת שהוא אמר או ציין דברים שאין להם בסיס

אפרת רייטן:  הוועדה הזאת לא פסולה כל זמן שהחוק קיים

אפרת רייטן:  אפילו עכשיו, כשאתם מתקנים את זה, לא התייחסתם להרכב הוועדה

אפרת רייטן:  אם אני מבינה נכון, אין התייחסות לכך שהוועדה יכולה או לא יכולה להמשיך לפעול

אופיר כץ: אנחנו רק מאריכים בעוד שלושה חודשים

אופיר כץ:  התיקון שאנחנו עושים בתקנון הוא החלק הפחות קריטי לעומת מה שקורה בוועדת חוקה

אופיר כץ:  אנחנו רוצים שתהיה הלימה בין מה שאנחנו רוצים להעביר בוועדת חוקה ובמליאה לבין הבחירה, אנחנו רוצים שזה יתיישב אחד עם השני

אופיר כץ:  אני לא חושב שהאירוע הגדול הוא פה

אופיר כץ:  שינוי התקנון מתיישב עם מה שקורה

אופיר כץ:  אנחנו נותנים אפשרות של שבעה חודשים במקום ארבעה חודשים

אפרת רייטן: אני לא שפטתי אם זה קטן או גדול

אפרת רייטן:  בעיני כל דבר הוא מהותי, כי הוא חלק מהמארג של מה שמכונה "הרפורמה"

אפרת רייטן:  ברור לחלוטין שגם מה שאנחנו עושים כאן שייך והוא חלק מהמארג של הרפורמה

אופיר כץ: בוודאי

אפרת רייטן: כל זמן שלא קבוע בשום מקום שהוועדה הזאת לא יכולה להמשיך לפעול, וכל זמן שהיא לא פסולה כי היא נבחרה כדין ואנחנו נמצאים שם כדין על ידי הכנסת שבחרה אותנו - אנחנו צריכים להמשיך ולפעול בעניין הזה

אפרת רייטן:  אין התייחסות לכך במה שאתם עושים כאן היום

אפרת רייטן:  אני חושבת שהדברים האלה צריכים להיות ברורים

אפרת רייטן:  העליתי רק כדוגמה את ועדת המשנה

אפרת רייטן:  היום חסרים לפחות שמונה תקנים בכל הערכאות האחרות

אפרת רייטן:  גם אם עכשיו היו את אותם שמונה תקנים, אנחנו יודעים שביחס למדינות אחרות מספר השופטים במדינת ישראל פר נפש, פר אוכלוסייה הוא מאוד-מאוד נמוך

אפרת רייטן:  אנחנו עכשיו תוקעים את זה במובן זה שאנחנו לא ממלאים את התקנים החסרים

אפרת רייטן:  מבחינת הוועדה, שמחה רוטמן עדיין נציג, שר המשפטים עדיין נציג, ואפשר לפי הדין היום לזמן את הרכב הוועדה גם כשהוא בחסר, גם כשאנחנו בהרכב חסר

אפרת רייטן:  זה שהשרה לשעבר שקד, שהייתה חברה בוועדה, כבר לא נמצאת בכנסת, לא מונע מהוועדה להתכנס על פי דין

אופיר כץ: גם את עדיין חברה, כן?     

אפרת רייטן: בדיוק

אפרת רייטן:  יש כאן אופציות שמבחינת הציבור והציבוריות צריך להתייחס אליהן, לא להיות רגע אטום

עמית הלוי: הן יוכלו להתכנס

עמית הלוי:  אתם אכן יכולים להתכנס, זו המשמעות של הארכה

עמית הלוי:  אם שר המשפטים רוצה - -     

משה סעדה: שר המשפטים לא רוצה

משה סעדה:  אתמול הנשיא דיבר על כך שיש ועדה שהדירה מזרחים והגיע הזמן שנשנה את הוועדה

מתן כהנא: זה לא קשור, זה לא נוגע לדיון הזה

משה סעדה: רוצים להקים ועדה חדשה

אפרת רייטן: אני מסרבת בתוקף להיגרר לדיון על ה-DNA של הבן אדם, זה פשוט ביזיון, במיוחד כשהייתה ממשלת נתניהו כל כך הרבה שנים שיכלה לעשות את הדברים האלה

משה סעדה: זה מה שהנשיא אמר

משה סעדה:  צר לי שאת אומרת כך על נשיא מדינת ישראל

אפרת רייטן: אני מכבדת את חבר הכנסת סעדה, אני מכבדת את הנשיא, אני מכבדת את ארבעת השופטים לעליון שבחרנו השנה שאתם יכולים לבדוק את ה-DNA שלהם, אם אתם רוצים לראות מאיזה מוצא כל אחד מהם הגיע, אם אתם רוצים לראות מה דתם ומה העדה שלהם

משה סעדה: כמה אפשר להתנשא על ציבורים שלמים במדינת ישראל שהנשיא אומר שהדירו אותם? את מזלזלת בהדרה שלהם, את מזלזלת בהם

משה סעדה:  מדובר על 11 שופטים בלבד ב-75 שנות שיפוט

אפרת רייטן: הפגם הוא בכך שמאריכים את התקופה הזאת

אפרת רייטן:  עד כמה שאנחנו בדקנו, לא היה תקדים עד היום לשנות את האירוע הזה

אפרת רייטן:  היו כאן ממשלות וקואליציות שרצו לעשות רפורמות כאלו ואחרות, רק הן לא העזו לתקן את התקנון בסעיף הזה, שזה מה שכרגע אתם עושים

אופיר כץ: תיקנו את התקנון בסעיפים אחרים שהיה להם צורך

אפרת רייטן: לא את זה

אופיר כץ: לא עשו את הרפורמה

אפרת רייטן: היו הרבה מאוד ניסיונות, כולל הרפורמה של השר נאמן

אופיר כץ: גם אתם בכנסת הקודמת שיניתם

אפרת רייטן: אני מסכימה איתך

אפרת רייטן:  לעשות תיקונים מהותיים כל כך בחוקי יסוד, בעיני זה חמור מאוד, אני תמיד אומרת את זה

מתן כהנא: לפני הצבעה אני רוצה התייעצות סיעתית

אופיר כץ: מי בעד הרביזיה, מי נגד, מי נמנע?     

אופיר כץ: הרביזיה לא אושרה

אופיר כץ: בקשת הממשלה להקדמת הדיון בהצעת חוק תכנון משק החלב (תיקון מס' 5), התשפ"ג-2023, לפני הקריאה הראשונה

אופיר כץ:  ינמק ד"ר אסף לוי, סמנכ"ל גורמי ייצור במשרד החקלאות ופיתוח הכפר

אסף לוי: אנחנו מבקשים מהוועדה לקצר את לוחות הזמנים בהנחה לקריאה ראשונה של טיוטת תיקון חוק משק החלב

אסף לוי:  תיקון החוק הוא בהמשך להסכם שנעשה ב-2022 עם ענף החלב ומשרד האוצר כדי להפחית במחיר המטרה לחלב

אסף לוי:  מחיר המטרה לחלב זה המחיר שהמחלבות משלמות לרפתנים וממנו נגזרים המחירים המפוקחים

אסף לוי:  אנחנו מציעים מנגנון שיפחית את מחיר המטרה

אסף לוי:  מאחר והמחיר הוא רבעוני והרבעון הראשון כבר נכנס לתוקף, אנחנו מבקשים לנסות להקדים ככל שניתן את קידום החקיקה

אסף לוי:  אחר כך גם נידרש לקדם תקנות

אופיר כץ: מי בעד מתן הפטור?     

אופיר כץ: אושר

אופיר כץ: בקשת הפטור אושרה פה אחד

אופיר כץ: בקשה בדבר סדרי דיון מיוחדים לפי סעיף 98

אופיר כץ:  לאורך הכנסות היה נהוג לאפשר סעיף 98 ביחס להוראות שעה בשל מועד הפקיעה שלהן

אופיר כץ:  כאן הפקיעה שלהן היא ב-15

אופיר כץ: 2, שזה עוד יומיים, לכן העניין דחוף ומהווה מקרה שמצדיק את השימוש בסעיף 98

אופיר כץ:  בכנסת הקודמת התקבלה החלטה לגבי כל הוראות השעה שיחול עליהן סעיף 98, קיצור זמן הדיון, ואני מביא כרגע שלוש

אופיר כץ:  הצעת חוק לייעול האכיפה והפיקוח העירוניים ברשויות המקומיות, הצעת חוק לפינוי שדות מוקשים ושטחי נפלים (תיקון מס' 2), והצעת חוק סמכויות מיוחדות להתמודדות עם נגיף הקורונה החדש

אופיר כץ:  שלוש ההצעות יידונו בקריאה השנייה והשלישית היום

אופיר כץ:  ההצעה הראשונה מקבלת פטור מחובת הנחה לפי סעיף 88 בתקנון הכנסת

אופיר כץ:  הנמקות, הסתייגויות ובקשות רשות דיברו יימשכו בפרקי זמן מקסימאליים כלהלן: הצעת חוק ייעול האכיפה, שזה סעיף 1 – שעתיים, הצעת חוק לפינוי שדות מוקשים – שלוש שעות, הצעת חוק סמכויות מיוחדות להתמודדות עם נגיף הקורונה, שזה חוק שגם האופוזיציה מתנגדת וגם יש בו יותר סעיפים – שש שעות

אופיר כץ:  הסיעות שחבריהן הגישו הסתייגות ובקשות רשות דיבור יקבעו את חלוקת הזמן וסדר הדוברים

אופיר כץ:  יובהר כי רשאים לדבר רק חברי הכנסת שהגישו הסתייגויות או בקשות רשות דיבור

אופיר כץ:  במקרה של העדר הסכמה בדבר חלוקת הזמן, תחלק מזכירות הכנסת את הזמן בין הסיעות לפי גודלן

אופיר כץ:  לעניין בקשה להצבעה שמית לפי סעיף 36ב לתקנות, יתקיימו על כל אחת מהצעות החוק לא יותר מהצבעה אחת שמית שהתבקשה על ידי הממשלה או על ידי חברי כנסת מסיעות הקואליציה או רובם מסיעות אלו, ולא יותר מהצבעה אחת שהתבקשה על ידי חברי כנסת מסיעות האופוזיציה או רובם מסיעות אלו, בקריאה השנייה והשלישית יחד

אופיר כץ:  יושב ראש הכנסת רשאי לאשר מספר מקסימאלי גדול יותר של הצבעות שמיות, ומספר זהה לשני הצדדים

אופיר כץ:       החוק הנוסף נמצא עדיין בוועדת חוץ וביטחון, לכן יכול להיות שנתכנס שוב בשביל להפעיל גם עליו את 98

אופיר כץ:  אני אנסה לפני כן עם האופוזיציה - זה חוק שהם לא מתנגדים - להגיע להבנות לגבי השעות בחוק  ללא 98

אופיר כץ:  אם לא תהיה ברירה - כמו שאמרתי, זה מסתיים בעוד יומיים - נגיש

אופיר כץ:       להצעת חוק לייעול האכיפה והפיקוח העירוניים ברשויות המקומיות הוגשו הסתייגויות ורשות דיבור שהיו מאפשרות זמן דיבור של כשמונה שעות, להצעת חוק לפינוי שדות מוקשים ושטחי נפלים הוגשו הסתייגויות ובקשות רשות דיבור שהיו מאפשרות זמן דיבור של כ-73 שעות, ולהצעת חוק סמכויות מיוחדות להתמודדות עם נגיף הקורונה החדש הוגשו הסתייגויות ובקשות לרשות דיבור שהיו מאפשרות זמן דיבור של כ-20 שעות

אופיר כץ:  מי בעד ההצעה של סדרי הדיון, מי נגד, מי נמנע?     

אופיר כץ: אושר

אופיר כץ: ההצעה אושרה פה אחד